b'\n_START_ARTICLE_\nGigantopithecus blacki\n_START_SECTION_\nGenties atradimas\n_START_PARAGRAPH_\nGigantopitek\xc5\xb3 (Gigantopithecus) gentis buvo atrasta visai atsitiktinai 1935 m., kada vokie\xc4\x8di\xc5\xb3 kilm\xc4\x97s paleoantropologas Ralph von Koenigswald Honkonge u\xc5\xbe\xc4\x97jo \xc4\xaf vaistin\xc4\x99 ir joje pasteb\xc4\x97jo parduodam\xc4\x85 ne\xc4\xafprastai didelio dyd\xc5\xbeio kr\xc5\xabmin\xc4\xaf dant\xc4\xaf, tarp kin\xc5\xb3 \xc5\xbeinom\xc4\x85 kaip \xe2\x80\x9edrakono dantis\xe2\x80\x9c. Nuo to laiko Kinijoje, Vietname ir Indijoje mokslininkai rado daug dant\xc5\xb3 ir kelet\xc4\x85 apatini\xc5\xb3 \xc5\xbeandikauli\xc5\xb3 fosilij\xc5\xb3, priskiriam\xc5\xb3 \xc5\xa1iai ir kitoms gigantopitek\xc5\xb3 (Gigantopithecus) genties r\xc5\xab\xc5\xa1ims.\n_START_SECTION_\nPaplitimas\n_START_PARAGRAPH_\nGigantopithecus blacki r\xc5\xab\xc5\xa1iai priskiriamos fosilijos daugiausia aptinkamos pietin\xc4\x97je Kinijoje ir Vietname. 2014 m. Indonezijos Javos salos grunto nuos\xc4\x97dose, datuojamose 1 milijonu met\xc5\xb3, buvo rastos fosilijos formoje \xc5\xa1ios r\xc5\xab\xc5\xa1ies apatinis \xc5\xbeandikaulis. Anuomet Javos, Sumatros ir Borneo salos su Pietry\xc4\x8di\xc5\xb3 Azija jung\xc4\x97si sausuma, tad manoma kad Gigantopithecus blacki buvo i\xc5\xa1plit\xc4\x99 ir kitose dabartin\xc4\x97s Indonezijos vakar\xc5\xb3 salose.\n_START_SECTION_\nGyvenamoji aplinka\n_START_PARAGRAPH_\nGigantopithecus blacki gyveno musoniniuose mi\xc5\xa1kuose, kur i\xc5\xa1 vir\xc5\xa1aus deng\xc4\x97 auk\xc5\xa1t\xc5\xb3 med\xc5\xbei\xc5\xb3 tankios lajos, o \xc5\xbeemutiniame mi\xc5\xa1ko arde vyravo tanki kit\xc5\xb3 med\xc5\xbei\xc5\xb3 ir kr\xc5\xabm\xc5\xb3 augalija.\n_START_SECTION_\nI\xc5\xa1vaizda\n_START_PARAGRAPH_\nGigantopithecus blacki kailio \xc5\xa1eri\xc5\xb3 spalva n\xc4\x97ra \xc5\xbeinoma, nors rekonstrukcijos pie\xc5\xa1iniuose da\xc5\xbeniausiai vaizduojami aukso-raudonos kailio atspalvio kaip ir orangutanai.\n_START_SECTION_\nMatmenys\n_START_PARAGRAPH_\nGigantopithecus blacki dydis buvo nustatytas tik i\xc5\xa1 rast\xc5\xb3 \xc5\xa1imt\xc5\xb3 dant\xc5\xb3 fosilij\xc5\xb3 ir negausi\xc5\xb3 \xc5\xbeandikaulio fosilij\xc5\xb3. Tai stambiausia primat\xc5\xb3 (Primates) b\xc5\xabrio r\xc5\xab\xc5\xa1is kada nors gyvenusi \xc5\xbdem\xc4\x97je. J\xc5\xb3 auk\xc5\xa1tis siek\xc4\x97 iki 3 m. Tyrin\xc4\x97tojai remdamiesi dant\xc5\xb3 i\xc5\xa1sid\xc4\x97stymu ir apatiniu \xc5\xbeandikauliu, teigia, kad Gigantopithecus blacki gal\xc4\x97jo sverti apie 270\xc2\xa0kg (200\xe2\x80\x93300 kg), tai ma\xc5\xbedaug pusantro karto karto sunkesni u\xc5\xbe gorilos (Gorilla) patin\xc4\x85. Bet anot kit\xc5\xb3 tyrin\xc4\x97toj\xc5\xb3, Gigantopithecus blacki buvo tris-keturis kartus buvo sunkesni u\xc5\xbe gorilas, bei septynis-a\xc5\xa1tuonis kartus buvo sunkesni u\xc5\xbe iki dabar i\xc5\xa1likusius jiems artimas orangutan\xc5\xb3 (Pongo) genties r\xc5\xab\xc5\xa1is. Remiantis fosilijomis, patino \xc5\xabgis siek\xc4\x97 iki 3\xc2\xa0m, kitais \xc5\xa1altiniais iki 4\xc2\xa0m, o sverdavo 540\xe2\x80\x93600\xc2\xa0kg, i\xc5\xa1sk\xc4\x97st\xc5\xb3 \xc4\xaf \xc5\xa1onus dviej\xc5\xb3 rank\xc5\xb3, \xc4\xafskaitant pir\xc5\xa1tus, skersmuo siek\xc4\x97 vir\xc5\xa1 3,6\xc2\xa0m. Tod\xc4\x97l d\xc4\x97l tokio dyd\xc5\xbeio neretai sugretinamas su film\xc5\xb3 pabaisa, mistiniu King Kongu primenan\xc4\x8diu mil\xc5\xbeini\xc5\xa1k\xc4\x85 goril\xc4\x85.\n_START_SECTION_\nR\xc5\xab\xc5\xa1ies i\xc5\xa1nykimas\n_START_PARAGRAPH_\nD\xc4\x97l Gigantopithecus blacki i\xc5\xa1nykimo laikotarpio n\xc4\x97ra vieningos nuomon\xc4\x97s ir \xc4\xafvair\xc5\xabs \xc5\xa1altiniai teigia skirtingai: skai\xc4\x8diuojant nuo m\xc5\xabs\xc5\xb3 laik\xc5\xb3 (2018\xc2\xa0m.), d\xc4\x97l klimato pasikeitimo ir su juo susijusi\xc5\xb3 aplinkos pasikeitim\xc5\xb3, Gigantopithecus blacki i\xc5\xa1nyko v\xc4\x97lyvajame pleistocene ma\xc5\xbedaug prie\xc5\xa1 100 000 met\xc5\xb3. Kartais manoma, kad pagrindinis j\xc5\xb3 i\xc5\xa1nykimo faktorius buvo Homo erectus pasirodymas Gigantopithecus blacki gyvename regione, kurie \xc4\xaftakojo aplinkos pasikeitimus ir d\xc4\x97l to jiems suma\xc5\xbe\xc4\x97jo maisto resurs\xc5\xb3. Kiti \xc5\xa1altiniai teigia, kad gyv\xc5\xabnai i\xc5\xa1nyko viduriniojo pleistoceno eros laikotarpyje prie\xc5\xa1 300 000\xe2\x80\x93400 000.\n_START_SECTION_\nMityba\n_START_PARAGRAPH_\nManoma, kad Gigantopithecus blacki maitindavosi \xc5\xa1ilkmedini\xc5\xb3 (Moraceae) \xc5\xa1eimos augal\xc5\xb3 vaisiais, s\xc4\x97klomis, lapais, \xc5\xa1akel\xc4\x97mis bei bambukais ir kitomis \xc5\xbeol\xc4\x97mis.'